title: 2010/458/EU: Odluka Komisije od 18. kolovoza 2010. o odobravanju fizičkih pregleda u skladu s Uredbom (EZ) br. 669/2009 koji se provode u odobrenim prostorima subjekata u poslovanju s hranom za životinje i hranom na Malti (priopćena pod brojem dokumenta C(2010) 5684) (Vjerodostojan je samo engleski i malteški tekst)  Tekst značajan za EGP

text:
               13/Sv. 038

               HR

               Službeni list Europske unije

               261

         32010D0458(01)

               L 218/26

               SLUŽBENI LIST EUROPSKE UNIJE

               18.08.2010.

      ODLUKA KOMISIJE

   od 18. kolovoza 2010.
   o odobravanju fizičkih pregleda u skladu s Uredbom (EZ) br. 669/2009 koji se provode u odobrenim prostorima subjekata u poslovanju s hranom za životinje i hranom na Malti
   (priopćena pod brojem dokumenta C(2010) 5684)
   (Vjerodostojan je samo engleski i malteški tekst)
   (Tekst značajan za EGP)
   (2010/458/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Komisije (EZ) br. 669/2009 od 24. srpnja 2009. o provedbi Uredbe (EZ) br. 882/2004 Europskog parlamenta i Vijeća u odnosu na povećan broj službenih kontrola pri uvozu određene hrane za životinje i hrane koja nije životinjskog podrijetla te o izmjeni Odluke 2006/504/EZ (1), a posebno njezin članak 9. stavak 1.,
   budući da:

               (1)

               Uredbom (EZ) br. 669/2009 utvrđuju se pravila o povećanom broju službenih kontrola pri uvozu određene hrane za životinje i hrane koja nije životinjskog podrijetla, uključujući fizičke preglede koji se provode na određenim mjestima ulaska u Europsku uniju. Njom se također utvrđuju minimalni zahtjevi za takva mjesta ulaska i predviđa se da države članice stave na raspolaganje javnosti popis tih mjesta ulaska na internetu.

               (2)

               Člankom 9. stavkom 1. Uredbe (EZ) br. 669/2009 predviđa se da Komisija, na zahtjev države članice, može ovlastiti nadležna tijela određenih mjesta ulaska, koja djeluju pod specifičnim zemljopisnim ograničenjima, da provode fizičke preglede u prostorima subjekta u poslovanju s hranom za životinje ili hranom, podložno određenim uvjetima.

               (3)

               Dopisom od 18. prosinca 2009., Malta je ukazala na specifičan zemljopisni položaj određenog mjesta ulaska Floriana Port, na relativno malen opseg uvoza iz trećih zemalja proizvoda koji nisu životinjskog podrijetla, kao i na male dimenzije i blizinu otoka koji sačinjavaju njezino državno područje, te zatražila od Komisije da ovlasti nadležna tijela tog mjesta ulaska da provode potrebne fizičke preglede u prostorima određenih subjekata u poslovanju s hranom za životinje i hranom.

               (4)

               Dopisom od 28. veljače 2010. i daljnjom korespondencijom, Malta je pružila Komisiji jamstva da: za provedbu fizičkih pregleda bit će odobreni samo prostori subjekata u poslovanju s hranom za životinje i hranom koji ispunjavaju minimalne zahtjeve za određena mjesta ulaska utvrđena Uredbom (EZ) br. 669/2009; iznos sredstava koja će biti dodijeljena nadležnim tijelima Floriana Porta bit će takav da mogućnost da se fizički pregledi provode izvan njihovih prostora neće narušiti ili nepovoljno utjecati na kontrolne aktivnosti koje se provode na tom određenom mjestu ulaska; te da će pošiljke odabrane za fizičke preglede u prostorima subjekta u poslovanju s hranom za životinje ili hranom ostati pod stalnim nadzorom nadležnih tijela Floriana Porta od trenutka njihovog dolaska na to mjesto ulaska i na takav način da ih se tijekom svih pregleda ne može na bilo koji način neovlašteno mijenjati.

               (5)

               Stoga, uzimajući u obzir specifična zemljopisna ograničenja određenog mjesta ulaska Floriana Porta i potvrdu Malte o ispunjavanju uvjeta utvrđenih u članku 9. stavku 1. Uredbe (EZ) br. 669/2009, primjereno je odobriti da se fizički pregledi mogu provoditi u prostorima određenih subjekata u poslovanju s hranom za životinje i hranom koje je Malta odobrila za takve preglede.

               (6)

               Kako bi se osigurala odgovarajuća obaviještenost o ovlaštenju predviđenom ovom Odlukom, primjereno je popis prostora subjekata u poslovanju s hranom za životinje i hranom odobrenih za fizičke preglede u skladu s Uredbom (EZ) br. 669/2009 staviti na raspolaganje javnosti na internetu putem nacionalne poveznice predviđene u članku 5. te Uredbe,

         DONIJELA JE OVU ODLUKU:
   Članak 1.
   1.   Nadležna tijela određenog mjesta ulaska Floriana Porta na Malti ovim se ovlašćuju, u skladu s člankom 9. stavkom 1. Uredbe (EZ) br. 669/2009, da provode fizičke preglede predviđene u članku 8. stavku 1. točki (b) te Uredbe pri uvozu hrane za životinje i hrane koja nije životinjskog podrijetla, navedene u njezinom Prilogu I., u prostorima subjekta u poslovanju s hranom za životinje ili hranom, koje je Malta odobrila za takve preglede, pod uvjetom da su ispunjeni uvjeti utvrđeni u točkama (a), (b) i (c) članka 9. stavka 1. te Uredbe.
   2.   Popis subjekata u poslovanju s hranom za životinje i hranom čije je prostore Malta odobrila kako je navedeno u stavku 1. ovog članka stavlja se na raspolaganje javnosti na internetu putem nacionalne poveznice predviđene u članku 5. Uredbe (EZ) br. 669/2009.
   Članak 2.
   Ova je Odluka upućena Republici Malti.

      Sastavljeno u Bruxellesu 18. kolovoza 2010.

            Za Komisiju

         John DALLI

            Član Komisije

      (1)  SL L 194, 25.7.2009., str. 11.


title: 2008/411/EZ: Odluka Komisije od 21. svibnja 2008. o usklađivanju frekvencijskog pojasa 3400 - 3800  MHz za zemaljske sustave koji pružaju usluge elektroničkih komunikacija u Zajednici (priopćena pod brojem dokumenta C(2008) 1873)  Tekst značajan za EGP

text:
               13/Sv. 041

               HR

               Službeni list Europske unije

               186

         32008D0411

               L 144/77

               SLUŽBENI LIST EUROPSKE UNIJE

               21.05.2008.

      ODLUKA KOMISIJE

   od 21. svibnja 2008.
   o usklađivanju frekvencijskog pojasa 3 400 -3 800 MHz za zemaljske sustave koji pružaju usluge elektroničkih komunikacija u Zajednici
   (priopćena pod brojem dokumenta C(2008) 1873)
   (Tekst značajan za EGP)
   (2008/411/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (Odluka o radiofrekvencijskom spektru) (1), a posebno njezin članak 4. stavak 3.,
   budući da:

               (1)

               Komisija u svojoj Komunikaciji „Brzi pristup spektru za usluge bežičnih elektroničkih komunikacija kroz veću fleksibilnost” (2) koje se, između ostalog, odnosi na pojas 3 400-3 800 MHz, podupire fleksibilniju uporabu spektra. U mišljenju Skupine za upravljanje radiofrekvencijskim spektrom (RSPG) o politici bežičnog pristupa za usluge elektroničkih komunikacija (WAPECS) od 23. studenoga 2005. države članice ističu tehnološku i servisnu neutralnost kao važne političke ciljeve za fleksibilniju uporabu spektra. Osim toga, prema spomenutom mišljenju ti se ciljevi ne smiju uvesti naglo, već postepeno kako bi se izbjegli poremećaji na tržištu.

               (2)

               Određivanje pojasa 3 400-3 800 MHz za fiksne, nomadske i mobilne aplikacije je važan element u približavanju mobilnog, fiksnog i radiodifuzijskog sektora koji odražava tehničke inovacije. Usluge koje se pružaju u ovom frekvencijskom pojasu su uglavnom namijenjene pristupu krajnjih korisnika širokopojasnim komunikacijama.

               (3)

               Očekuje se da će usluge bežičnih širokopojasnih elektroničkih komunikacija, za koje se namjenjuje pojas 3 400-3 800 MHz, u velikoj mjeri biti paneuropske u smislu da će korisnici takvih usluga elektroničkih komunikacija u jednoj državi članici moći imati pristup istovjetnim uslugama u bilo kojoj drugoj državi članici.

               (4)

               U skladu s člankom 4. stavkom 2. Odluke br. 676/2002/EZ Komisija je 4. siječnja 2006. ovlastila Europsku konferenciju poštanskih i telekomunikacijskih uprava (u nastavku CEPT) da za aplikacije sa širokopojasnim bežičnim pristupom (BWA) odredi uvjete usklađivanja radiofrekvencijskih pojaseva u EU-u.

               (5)

               Kao odgovor na to ovlaštenje CEPT je donio izvješće (Izvješće CEPT-a 15) o BWA, u kojem se zaključuje da je razvoj fiksnih, nomadskih i mobilnih mreža tehnički izvediv u frekvencijskom pojasu 3 400-3 800 MHz pod uvjetima navedenima u Odluci Odbora za elektroničke komunikacije ECC/DEC/(07)02 i njegovoj Preporuci ECC/REC/(04)05.

               (6)

               Rezultati spomenutog ovlaštenja CEPT-a trebaju se primijeniti u Zajednici, dok ih države članice trebaju provesti bez odgađanja s obzirom na tržišnu potražnju za uvođenjem usluga zemaljskih elektroničkih komunikacija koje omogućuju širokopojasni pristup u tim pojasevima. Uzimajući u obzir razlike u trenutačnoj uporabi i tržišnoj potražnji za potpojasevima 3 400-3 600 MHz i 3 600-3 800 MHz na nacionalnoj razini potrebno je odrediti različite rokove za određivanje i dostupnost ovih dvaju potpojaseva.

               (7)

               Kod određivanja i osiguranja dostupnosti pojasa 3 400-3 800 MHz u skladu s rezultatima ovlaštenja za BWA uvažava se činjenica da unutar ovih pojaseva postoje i druge aplikacije i ne isključuje se mogućnost buduće uporabe tih pojaseva za druge sustave i usluge, za koje se ti pojasevi dodjeljuju u skladu s Radijskim propisima Međunarodne telekomunikacijske unije (određivanje na neisključivoj osnovi). U Izvješću ECC 100 utvrđeni su prikladni kriteriji za dijeljenje u svrhu koegzistencije s drugim sustavima i uslugama u istim i susjednim pojasevima. Ovim se izvješćem, između ostalog, potvrđuje kako je dijeljenje sa satelitskim uslugama često izvedivo s obzirom na njihovu raširenost u Europi, zahtjeve o geografskoj odvojenosti i pojedinačno ocjenjivanje stvarnih topografija terena.

               (8)

                  Block Edge Masks (BEM) su tehnički parametri koji se odnose na cijeli blok spektra određenog korisnika bez obzira na broj kanala koji zauzima njegova odabrana tehnologija. Spomenute maske bi trebale biti dio sustava za odobrenje uporabe spektra. One obuhvaćaju emisije unutar bloka spektra (npr. snaga unutar bloka) i emisije van bloka (vanjske emisije). One predstavljaju regulatorne zahtjeve čiji je cilj upravljanje rizikom od štetnih smetnji između susjednih mreža i ne dovode u pitanje ograničenja određena u normama za opremu iz Direktive 1999/5/EZ Europskog parlamenta i Vijeća od 9. ožujka 1999. o radio opremi i telekomunikacijskoj terminalnoj opremi te o uzajamnom priznavanju njihove usklađenosti (3) (Direktiva R&TTE).

               (9)

               Usklađivanje tehničkih uvjeta za dostupnost i učinkovitu uporabu spektra ne uključuje dodjeljivanje, postupke i rokove za izdavanje dozvola, kao niti odluku o korištenju konkurentnog postupka selekcije za dodjelu radijskih frekvencija, koji će države članice organizirati u skladu sa zakonodavstvom Zajednice.

               (10)

               Razlike u postojećim nacionalnim situacijama mogle bi dovesti do narušavanja tržišnog natjecanja. Postojeći regulatorni okvir državama članicama osigurava sredstva za rješavanje tih problema po načelu razmjernosti, nediskriminacije i nepristranosti u skladu sa zakonodavstvom Zajednice koje uključuje Direktivu 2002/20/EZ Europskog parlamenta i Vijeća od 7. ožujka 2002. o ovlaštenju na području elektroničkih komunikacijskih mreža i usluga (Direktiva o ovlaštenju) (4) i Direktivu 2002/21/EZ Europskog parlamenta i Vijeća od 7. ožujka 2002. o zajedničkom regulatornom okviru za elektroničke komunikacijske mreže i usluge (Okvirna direktiva) (5).

               (11)

               Uporaba pojasa 3 400-3 800 MHz za druge postojeće aplikacije u trećim zemljama može ograničiti uvođenje i korištenje tog pojasa u elektroničkim komunikacijskim mrežama u nekoliko država članica. Informacije o takvim ograničenjima trebaju se dostaviti Komisiji u skladu s člankom 7. i člankom 6. stavkom 2. Odluke br. 676/2002/EZ i objaviti u skladu s člankom 5. iste Odluke.

               (12)

               Kako bi se dugoročno osigurala učinkovita uporaba pojasa 3 400-3 800 MHz, uprave moraju nastaviti sa studijama kojima bi se mogla povećati učinkovitost i inovativna uporaba, kao što su isprepletene mrežne arhitekture. Takve se studije trebaju uzeti u obzir prilikom preispitivanja ove Odluke.

               (13)

               Mjere predviđene ovom Odlukom u skladu su s mišljenjem Odbora za radiofrekvencijski spektar,

         DONIJELA JE OVU ODLUKU:
   Članak 1.
   Cilj je ove Odluke uskladiti uvjete za dostupnost i učinkovitu uporabu pojasa 3 400-3 800 MHz za zemaljske sustave koji pružaju usluge elektroničke komunikacije, ne dovodeći u pitanje zaštitu i održavanje drugih postojećih uporaba u tom pojasu.
   Članak 2.
   1.   Najkasnije šest mjeseci nakon stupanja na snagu ove Odluke države članice trebaju odrediti i učiniti dostupnim, na neisključivoj osnovi, pojas 3 400-3 800 MHz za zemaljske mreže elektroničkih komunikacija u skladu s parametrima određenima u Prilogu ovoj Odluci.
   2.   Do 1. siječnja 2012. države članice trebaju odrediti i naknadno učiniti dostupnim, na neisključivoj osnovi, pojas 3 600-3 800 MHz za zemaljske mreže elektroničkih komunikacija u skladu s parametrima određenima u Prilogu ovoj Odluci.
   3.   Države članice osiguravaju da mreže iz stavaka 1. i 2. pružaju prikladnu zaštitu sustava u susjednim pojasevima.
   4.   Države članice nisu obvezne ispunjavati obveze prema ovoj Odluci u geografskim područjima gdje usklađivanje s trećim državama zahtijeva odstupanja od parametara iz Priloga ovoj Odluci.
   Države članice poduzimaju sve izvedive napore da riješe ova odstupanja o kojima će, zajedno s pripadajućim geografskim područjima, izvijestiti Komisiju i objaviti relevantne informacije u skladu s Odlukom br. 676/2002/EZ.
   Članak 3.
   Države članice dozvoljavaju uporabu pojasa 3 400-3 800 MHz u skladu s člankom 2. za fiksne, nomadske i mobilne mreže elektroničkih komunikacija.
   Članak 4.
   Države članice pomno nadziru uporabu pojasa 3 400-3 800 MHz i redovito izvješćuju Komisiju o svojim pronalascima kako bi se osiguralo redovito i pravodobno preispitivanje ove Odluke.
   Članak 5.
   Ova je Odluka upućena državama članicama.

      Sastavljeno u Bruxellesu 21. svibnja 2008.

            Za Komisiju

         Viviane REDING

            Članica Komisije

      (1)  SL L 108, 24.4.2002., str. 1.

      (2)  COM(2007) 50.

      (3)  SL L 91, 7.4.1999., str. 10. Direktiva kako je izmijenjena Uredbom (EZ) br. 1882/2003 (SL L 284, 31.10.2003., str. 1.).

      (4)  SL L 108, 24.4.2002., str. 21.

      (5)  SL L 108, 24.4.2002., str. 33. Direktiva kako je izmijenjena Uredbom (EZ) br. 717/2007 (SL L 171, 29.6.2007., str. 32.).
   PRILOG

      PARAMETRI NAVEDENI U ČLANKU 2.

   Sljedeći tehnički parametri nazvani block edge mask (BEM) ključne su sastavnice potrebnih uvjeta za osiguranje koegzistencije susjednih mreža, ako ne postoje bilateralni ili multilateralni sporazumi. Mogu se koristiti i manje strogi tehnički parametri ako se tako dogovore operatori tih mreža. Na opremu koja se koristi u ovom pojasu mogu se, također, primjenjivati drugačija ograničenja za e.i.r.p. (1) od onih navedenih u nastavku, pod uvjetom da se primjenjuju prikladne tehnike za ublaživanje smetnji u skladu s Direktivom 1999/5/EZ i da osiguravaju razinu zaštite koja je barem jednakovrijedna onoj predviđenoj ovim tehničkim parametrima (2).
   A)   OGRANIČENJA ZA EMISIJE UNUTAR BLOKA

      Tablica 1.

      Ograničenja gustoće spektra e.i.r.p. za fiksne i nomadske sustave između 3 400 i 3 800 MHz

               Vrsta postaje

               Najveća gustoća spektra e.i.r.p.
               (dBm/MHz)
               (uključujući tolerancije i automatsku kontrolu snage odašiljača (ATPC))

               Centralna postaja (i silazne veze repetitora)

               +53 (3)

               Terminalna vanjska postaja (i uzlazne veze repetitora)

               +50

               Terminalna postaja (unutarnja)

               +42

      Tablica 2.

      Ograničenja gustoće spektra e.i.r.p. za mobilne sustave između 3 400 i 3 800 MHz

               Vrsta postaje

               Najveća gustoća spektra e.i.r.p.
               (dBm/MHz)
               (Minimalni raspon ATPC 15dB)

               Centralna postaja

               +53 (4)

               Terminalna postaja

               +25

         B)   OGRANIČENJA ZA EMISIJE VAN BLOKA (BLOCK EDGE MASK ZA CENTRALNE POSTAJE)

      Figura

      Centralna postaja emisija izvan bloka

               Frekvencijski razmak

               Definicija
               (% veličine dodijeljenog bloka)

               A

               20 %

               B

               35 %

               NB: Postoci iz stupca „Definicije” odnose se na manji susjedni blok, ako blokovi nisu jednake veličine.

      Tablica

      Tabelarni opis za block edge mask centralne postaje

               Frekvencijski razmak

               Ograničenja za gustoću izlazne snage odašiljača centralne postaje
               (dBm/MHz)

               Unutarnji pojas (u okviru dodijeljenog bloka)

               Vidjeti tablice 1. i 2.

               ΔF = 0

               –6

               0 <ΔF<A

               – 6 – 41· (ΔF/A)

               A

               –47

               A<ΔF<B

               – 47 – 12· ((ΔF – A)/(B – A))

               ΔF≥B

               –59

      (1)  Ekvivalentna izotropno izračena snaga.

      (2)  Opći tehnički uvjeti za fiksne i nomadske mreže opisani su u usklađenim normama EN 302 326-2 i EN 302 326-3, koje uključuju definicije za centralnu i terminalnu postaju. Pojam centralna postaja može se smatrati istovrijednim pojmu bazna postaja u kontekstu mobilnih celularnih mreža.

      (3)  Vrijednost spektralne gustoće e.i.r.p. u centralnoj postaji, navedena u tablici, smatra se prikladnom za uobičajene 90-stupanjske sektorske antene.

      (4)  Vrijednost spektralne gustoće e.i.r.p. u centralnoj postaji, navedena u tablici, smatra se prikladnom za uobičajene 90-stupanjske sektorske antene.


Odluka Komisije od 14/10/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7783 - HELLMAN & FRIEDMAN / SECURITAS DIRECT GROUP) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2013/438/EU: Odluka Komisije оd 16. kolovoza 2013. o primjeni članka 7. Direktive 94/9/EC Europskog parlamenta i Vijeća na mjeru zabrane koju su donijela švedska nadležna tijela s obzirom na fluorescentnu svjetiljku „GW 80 455” (ATEX-SE-01-2012) (priopćeno pod brojem dokumenta C(2013) 5315)  Tekst značajan za EGP

text:
               20.8.2013

               HR

               Službeni list Europske unije

               L 222/12

         ODLUKA KOMISIJE
   оd 16. kolovoza 2013.
   o primjeni članka 7. Direktive 94/9/EC Europskog parlamenta i Vijeća na mjeru zabrane koju su donijela švedska nadležna tijela s obzirom na fluorescentnu svjetiljku „GW 80 455” (ATEX-SE-01-2012)
   (priopćeno pod brojem dokumenta C(2013) 5315)
   (Tekst značajan za EGP)
   (2013/438/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 94/9/EZ Europskog parlamenta i Vijeća od 23. ožujka 1994. o usklađivanju zakonodavstava država članica u odnosu na opremu i zaštitne sustave namijenjene za uporabu u potencijalno eksplozivnim atmosferama (1) (Direktiva ATEX), a posebno njezin članak 7.,
   budući da:

               (1)

               U članku 2. stavku 1. Direktive 94/9/EZ navodi se da države članice moraju poduzeti sve potrebne mjere kako bi osigurale da oprema, zaštitni sustavi i uređaji na koje se ta Direktiva odnosi mogu biti stavljeni na tržište i stavljeni na raspolaganje samo ako, kada se odgovarajuće instaliraju i održavaju te upotrebljavaju u skladu s namjenom, ne ugrožavaju zdravlje i sigurnost osoba i, ako je primjenjivo, domaćih životinja ili imovine.

               (2)

               Člankom 7. stavkom 1. Direktive 94/9/EZ predviđa se da država članica, kad utvrdi da bi oprema, zaštitni sustavi ili uređaji označeni CE oznakom sukladnosti i korišteni u skladu sa svojom namjenom mogli ugroziti sigurnost osoba i, ako je primjenjivo, domaćih životinja i dobara, poduzme sve potrebne mjere kako bi takvu opremu ili zaštitne sustave povukla s tržišta, zabranila njihovo stavljanje na tržište, stavljanje na raspolaganje ili korištenje ili ograničila njihovo slobodno kretanje. Država članica odmah obavješćuje Komisiju o svakoj takvoj mjeri, navodeći razloge za svoju odluku.

               (3)

               Dana 2. listopada 2012. nadležna tijela Švedske službeno su obavijestila Europsku komisiju o mjeri zabrane od 19. rujna 2012. koja se odnosi na stavljanje na tržište fluorescentne svjetiljke, oznake i tipa „GW 80 455”, koju proizvodi Gewiss S.p.A., via A. Volta 1, 24069 Cenate Sotto (Bergamo), Italija.

               (4)

               Švedska su tijela vlasti navela da se njihova mjera zasniva na nesukladnosti proizvoda s bitnim zdravstvenim i sigurnosnim zahtjevima iz članka 3. Direktive 94/9/EZ, utvrđenima u Prilogu II., a posebno u točki 1.0.5. (Označivanje) i 1.0.6. (Upute), povezanoj s nepravilnom primjenom ili nedostacima usklađene norme EN 60079-0:2006 – Električni uređaji za eksplozivne plinske atmosfere - 0. dio: Opći zahtjevi (IEC 60079-0:2004, izmijenjeni), koju proizvođač navodi u Izjavi o sukladnosti EZ-a.

               (5)

               Švedska su tijela 3. travnja 2012. dostavila izvješće o ispitivanju svjetiljke sa zaštitom od eksplozije. Prema švedskim nadležnim tijelima, popis odstupanja uključuje:

                           —

                           ozbiljna kritika:

                                       —

                                       u popratnim uputama [podtočka 30.1 u EN 60079-0:2006]: oznaka „Potencijalna opasnost od elektrostatičkog punjenja – vidjeti upute” upućuje na daljnje informacije u uputama. Te se informacije u uputama ne mogu pronaći.

                           —

                           kritika:

                                       —

                                       označivanje [podtočka 29.1 in EN 60079-0:2006] – ako je svjetiljka postavljena na strop, teško je vidjeti dio oznake na naljepnici (šifra ex i temperatura okoline na gornjem dijelu naljepnice),

                                       —

                                       označivanje [podtočka 29.2 z1) u EN 60079-0:2006] – u šifri ex nije navedena eksplozivna skupina (II., II.A, II.B ili II.C),

                                       —

                                       označivanje [podtočka 29.1 u EN 60079-0:2006)] – nije navedena adresa proizvođača,

                                       —

                                       popratne upute [podtočka 30.1 u EN 60079-0:2006] – upute nisu na švedskom jeziku (postoje verzije na pet drugih jezika uključujući talijanski, engleski, francuski i njemački),

                                       —

                                       popratne upute [podtočka 30.1 u EN 60079-0:2006] – označene informacije potrebno je ponoviti u uputama. Nekih od ovih informacija nema u uputama:

                                                   (a)

                                                   u uputama nema teksta upozorenja s oznake (ili odgovarajući tekst kojim se opisuju upozorenja).

                                                   (b)

                                                   u uputama se ne može pronaći temperaturni razred „T3” (za plin) i maksimalna temperatura „T78 °C” (za prašinu) svjetiljke.

                                                   (c)

                                                   u uputama se ne može naći eksplozivna skupina (II., II.A, II.B ili II.C) koja u skladu s podtočkom 29.2 e) norme EN 60079-0:2006 mora biti uključena u šifru ex.

               (6)

               Komisija je 6. studenoga 2012. pisanim putem pozvala proizvođača, društvo Gewiss S.p.A, da se očituje o mjerama koje su poduzela švedska nadležna tijela.

               (7)

               U svom odgovoru od 11. siječnja 2013., Gewiss S.p.A. je pružio konkretne odgovore i tehničku analizu za svako od odstupanja koja su istaknula švedska nadležna tijela:

                           —

                           u pogledu „ozbiljne kritike” pratećih uputa, proizvođač navodi da su označivanje i upute izrađeni u skladu s procjenom rizika proizvoda u pogledu plinova i prašine, kako bi se zadovoljili određeni zahtjevi odgovarajuće usklađene norme. Tako se informacija o „potencijalnoj opasnosti od elektrostatičkog napajanja” ponovno navodi na samom proizvodu u okviru općeg tumačenja pojma „upute” koje se razlikuje od tumačenja švedskih nadležnih tijela koja spominju „popratne upute”.

                           —

                           u pogledu „kritika”, proizvođač navodi da odstupanja nisu zaista kritična jer su povezana s mogućim razlikama u tumačenju odgovarajućih odredaba norme.

               (8)

               U svom odgovoru, proizvođač naglašava da su popratne upute i označivanje proizvoda poboljšani i izmijenjeni u skladu s najnovijim verzijama primjenjivih usklađenih normi (2009., 2010. i 2012.). U stvari, proizvod koji se temelji na verziji usklađene norme EN 60079-0 iz 2006. više nije dostupan na tržištu EU-a. Uz odgovor su priložene preslike novih oznaka, uputa i Izjave o sukladnosti za proizvod; popratne su upute sada dostupne i na švedskom jeziku.

               (9)

               Švedska nadležna tijela više nisu dostavila nikakvu dokumentaciju nakon odgovora proizvođača.

               (10)

               S obzirom na dostupnu dokumentaciju i napomene uključenih strana, Komisija smatra da fluorescentna svjetiljka, oznake i tipa „GW 80 455”, u konfiguraciji koju su analizirala švedska nadležna tijela pozivajući se na usklađenu normu EN 60079-0:2006 ne ispunjava bitne zdravstvene i sigurnosne zahtjeve iz članka 3. Uredbe 94/9/EZ i navedene u točki 1.0.5. (Označivanje) i 1.0.6. (Upute) Priloga II. Te nesukladnosti i povezani tehnički nedostaci stvorili su ozbiljne opasnosti po korisnike jer se odnose na bitne zdravstvene i sigurnosne zahtjeve, utvrđene Prilogom II. Direktivi 94/9/EZ, koje proizvod nije ispunio, pri čemu se uzima u obzir da:

                           —

                           što se tiče „ozbiljne kritike”, upućivanje na „upute” potrebno je tumačiti kao „popratne upute” u skladu s podtočkom (a) točke 1.0.6. Priloga II., a ne općenito kao upute u bilo kojem obliku;

                           —

                           što se tiče „kritika”, elementi koji nedostaju u označivanju i uputama nisu uočeni u odnosu na različita tumačenja norme, nego izravno u odnosu na određene odredbe točke 1.0.5. i točke 1.0.6. podtočaka (a) i (b) Priloga II.,

         DONIJELA JE OVU ODLUKU:
   Članak 1.
   Mjera koju su švedska nadležna tijela poduzela za zabranu stavljanja na tržište fluorescentne svjetiljke, oznake i tipa „GW 80 455,” koju je prije proizvodio Gewiss S.p.A., a koja se odnosila na izdanje norme EN 60079-0 iz 2006. i više nije primjenjiva, opravdana je.
   Članak 2.
   Ova je Odluka upućena državama članicama.

      Sastavljeno u Bruxellesu 16. kolovoza 2013.

            Za Komisiju

         Antonio TAJANI

            Potpredsjednik

      (1)  SL L 100, 19.4.1994., str. 1.


title: 2005/91/EZ: Odluka Komisije od 2. veljače 2005. o određivanju razdoblja nakon kojeg se cijepljenje protiv bjesnoće smatra valjanim (priopćena pod brojem dokumenta C(2005) 190)  Tekst značajan za EGP

text:
               03/Sv. 030

               HR

               Službeni list Europske unije

               193

         32005D0091

               L 031/61

               SLUŽBENI LIST EUROPSKE UNIJE

               02.02.2005.

      ODLUKA KOMISIJE

   od 2. veljače 2005.
   o određivanju razdoblja nakon kojeg se cijepljenje protiv bjesnoće smatra valjanim
   (priopćena pod brojem dokumenta C(2005) 190)
   (Tekst značajan za EGP)
   (2005/91/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu (EZ) br. 998/2003 o zahtjevima zdravlja životinja koji se primjenjuju na nekomercijalno kretanje kućnih ljubimaca i o izmjeni Direktive Vijeća 92/65/EEZ (1), a posebno njezin članak 20.,
   budući da:

               (1)

               Uredba (EZ) br. 998/2003 propisuje zahtjeve zdravlja životinja koji se primjenjuju na nekomercijalno kretanje pasa, mačaka i pitomih vretica i pravila koja se primjenjuju za preglede takvih kretanja.

               (2)

               Spomenuta Uredba propisuje da kućnog ljubimca mora pratiti putovnica kojom se potvrđuje da je bio podvrgnut valjanom cijepljenju protiv bjesnoće ili ponovnom cijepljenju (booster dozi) prema potrebi, u skladu s preporukama proizvodnog laboratorija.

               (3)

               Preporuke proizvođača cjepiva jasno navode kraj trajanja imuniteta i datum prije kojeg treba provesti ponovno cijepljenje (booster doza).

               (4)

               Uredba (EZ) br. 998/2003 ne propisuje razdoblje potrebno za utvrđivanje imuniteta protiv bjesnoće. Zbog jasnoće zakonodavstva Zajednice, primjereno je predvidjeti vremensko razdoblje nakon kojeg se cijepljenje protiv bjesnoće ili ponovno cijepljenje (booster doza) treba smatrati valjanim.

               (5)

               Mjere iz ove Odluke u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Ne dovodeći u pitanje zahtjeve propisane u člancima 6. i 8. Uredbe (EZ) br. 998/2003, za potrebe članka 5. stavka 1. točke (b) spomenute Uredbe, cijepljenje protiv bjesnoće smatra se valjanim 21 dan nakon datuma izvršenja protokola cijepljenja prema zahtjevima proizvođača za primarno cijepljenje u zemlji u kojoj se provodi cijepljenje.
   Međutim, cijepljenje protiv bjesnoće smatra se valjanim od datuma ponovnog cijepljenja (booster doza) ako se cjepivo primjenjuje unutar roka valjanosti koji navodi proizvođač iz prethodnog cijepljenja u zemlji u kojoj je provedeno prethodno cijepljenje. Cijepljenje se smatra primarnim cijepljenjem u nedostatku veterinarskog certifikata kojim se potvrđuje prethodno cijepljenje.
   Članak 2.
   Ova se Odluka primjenjuje od 7. veljače 2005.
   Članak 3.
   Ova je Odluka upućena državama članicama.

      Sastavljeno u Bruxellesu 2. veljače 2005.

            Za Komisiju

         Markos KYPRIANOU

            Član Komisije

      (1)  SL L 146, 13.6.2003., str. 1. Uredba kako je zadnje izmijenjena Uredbom Komisije (EZ) br. 2054/2004 (SL L 355, 1.12.2004., str. 14.).


title: 2013/796/EU: Odluka Europske središnje banke od 6. prosinca 2013. o odobrenju količine izdavanja kovanica u 2014. (ESB/2013/46)

text:
               21.12.2013

               HR

               Službeni list Europske unije

               L 349/109

         ODLUKA EUROPSKE SREDIŠNJE BANKE
   od 6. prosinca 2013.
   o odobrenju količine izdavanja kovanica u 2014.
   (ESB/2013/46)
   (2013/796/EU)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno njegov članak 128. stavak 2. i članak 140. stavak 2.,
   uzimajući u obzir Odluku Vijeća 2013/387/EU od 9. srpnja 2013. o usvajanju eura u Latviji 1. siječnja 2014. (1), a posebno njezin članak 1.,
   budući da:

               (1)

               Od 1. siječnja 1999. Europska središnja banka (ESB) ima isključivo pravo odobriti količine kovanica koje izdaju države članice čija je valuta euro.

               (2)

               Odstupanje za Latviju iz članka 4. Akta o pristupanju iz 2003. stavljeno je izvan snage s učinkom od 1. siječnja 2014.

               (3)

               Sedamnaest država članica čija je valuta euro i Latvija podnijele su na odobrenje ESB-u svoje procjene količina eurokovanica koje će se izdati u 2014., dopunjene obrazloženjima o metodologijama predviđanja,

         DONIJELO JE OVU ODLUKU:
   Članak 1.
   Odobrenje količine eurokovanica koja će se izdati 2014.
   ESB ovime odobrava količinu eurokovanica koju će izdati države članice čija je valuta euro u 2014. kako je opisano u sljedećoj tablici:

               (u milijunima eura)

               Izdavanje kovanica namijenjenih za optjecaj i izdavanje numizmatičkih kovanica (koje nisu namijenjene za optjecaj) u 2014.

               Belgija

               24,925

               Njemačka

               655

               Estonija

               11,14

               Irska

               48,96

               Grčka

               6,856

               Španjolska

               201,24

               Francuska

               267

               Italija

               58,36

               Cipar

               5,1

               Luksemburg

               45

               Malta

               10,04

               Nizozemska

               97,5

               Latvija

               80,91

               Austrija

               247

               Portugal

               20,4

               Slovenija

               12

               Slovačka

               21,4

               Finska

               60

         Članak 2.
   Završna odredba
   Ova je Odluka upućena državama članicama čija je valuta euro i Latviji.

      Sastavljeno u Frankfurtu na Majni 6. prosinca 2013.

            Predsjednik ESB-a

         Mario DRAGHI

      (1)  SL L 195, 18.7.2013., str. 24.


title: 2005/55/EZ: Odluka Komisije od 25. siječnja 2005. o izmjeni Direktive Vijeća 92/33/EEZ o produženju odstupanja koje se odnosi na uvjete uvoza reprodukcijskog i sadnog materijala povrća iz trećih zemalja (priopćena pod brojem dokumenta C(2005) 115)

text:
               03/Sv. 44

               HR

               Službeni list Europske unije

               10

         32005D0055

               L 022/17

               SLUŽBENI LIST EUROPSKE UNIJE

         ODLUKA KOMISIJE
   od 25. siječnja 2005.
   o izmjeni Direktive Vijeća 92/33/EEZ o produženju odstupanja koje se odnosi na uvjete uvoza reprodukcijskog i sadnog materijala povrća iz trećih zemalja
   (priopćena pod brojem dokumenta C(2005) 115)
   (2005/55/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 92/33/EEZ od 28. travnja 1992. o stavljanju na tržište reprodukcijskog i sadnog materijala povrća, osim sjemena (1), a posebno drugi podstavak članka 16. stavka 2. Direktive,
   budući da:

               (1)

               U skladu s člankom 16. stavkom 1. Direktive 92/33/EEZ Komisija mora odlučiti odgovara li reprodukcijski i sadni materijal povrća, osim sjemena, proizveden u trećoj zemlji i koji pruža jednaka jamstva u pogledu obveza dobavljača, identiteta, karakteristika, zdravstvenog stanja biljaka, supstrata za uzgoj, uvjeta pakiranja, organizacije nadzora, označavanja i plombiranja u potpunosti po svim ovim kriterijima reprodukcijskom i sadnom materijalu povrća, osim sjemena proizvedenog u Zajednici i je li sukladan sa zahtjevima i uvjetima te Direktive.

               (2)

               Međutim, podaci koji su trenutačno dostupni o uvjetima koji se primjenjuju u trećim zemljama još nisu dovoljni da bi Komisija mogla donijeti takvu odluku o nekoj trećoj zemlji na ovom stupnju.

               (3)

               Da bi se spriječili prekidi u trgovinskim tokovima, državama članicama koje uvoze reprodukcijski i sadni materijal povrća, osim sjemena, iz trećih zemalja se mora omogućiti da za takve proizvode nastave s primjenom uvjeta koji su istovjetni onima koji se primjenjuju na slične proizvode Zajednice u skladu s člankom 16. stavkom 2. Direktive 92/33/EEZ.

               (4)

               Razdoblje primjene odstupanja predviđeno u prvom podstavku članka 16. stavka 2. Direktive 92/33/EEZ, koje je bilo produženo do 31. prosinca 2004. Odlukom Komisije 2002/111/EZ (2), potrebno je nadalje odgovarajuće produžiti.

               (5)

               Mjere predviđene u ovoj Odluci u skladu su s mišljenjem Stalnog odbora za sjeme i reprodukcijski materijal za poljoprivredu, vrtlarstvo i šumarstvo,

         DONIJELA JE OVU ODLUKU:
   Članak 1.
   U prvom podstavku članka 16. stavka 2. Direktive 92/33/EEZ, datum „31. prosinca 2004.” zamjenjuje se sljedećim „31. prosinca 2007.”
   Članak 2.
   Ova je Odluka upućena državama članicama.

      Sastavljeno u Bruxellesu 25. siječnja 2005.

            Za Komisiju

         Markos KYPRIANOU

            Član Komisije

      (1)  SL L 157, 10.6.1992., str. 1. Direktiva kako je zadnje izmijenjena Direktivom Komisije 2003/61/EZ (SL L 165, 3.7.2003., str. 23.).

      (2)  SL L 41, 13.2.2002., str. 43.


title: 2008/972/EZ: Odluka Vijeća od 18. prosinca 2008. o izmjeni Priloga 13. Zajedničkim konzularnim uputama o ispunjavanju viznih naljepnica

text:
               19/Sv. 9

               HR

               Službeni list Europske unije

               316

         32008D0972

               L 345/88

               SLUŽBENI LIST EUROPSKE UNIJE

         ODLUKA VIJEĆA
   od 18. prosinca 2008.
   o izmjeni Priloga 13. Zajedničkim konzularnim uputama o ispunjavanju viznih naljepnica
   (2008/972/EZ)
   VIJEĆE EUROPSKE UNIJE,
   uzimajući u obzir Uredbu (EZ) br. 789/2001 od 24. travnja 2001. o zadržavanju provedbenih ovlasti Vijeća u pogledu određenih detaljnih odredbi i praktičnih postupaka za ispitivanje zahtjevâ za izdavanje viza (1), a posebno njezin članak 1. stavak 1.,
   uzimajući u obzir inicijativu Francuske,
   budući da:

               (1)

               U Prilogu 13. Zajedničkim konzularnim uputama utvrđena su zajednička pravila za ispunjavanje viznih naljepnica prikazom primjera različitih kategorija jedinstvene vize.

               (2)

               U primjeru 9. u Prilogu 13., koji se odnosi na vize za kratkotrajan boravak, stoji da se navedene vize izdaju za razdoblje dulje od šest mjeseci, tj. za 1, 2, 3 ili 5 godina (C1, C2, C3, C5).

               (3)

               Od donošenja Odluke Vijeća 2006/440/EZ od 1. lipnja 2006. (2), kojom se usklađuju upravni troškovi za obradu zahtjeva za dobivanje viza, te kategorije (C1, C2, C3 i C5) nisu u skladu s normativnim propisima Zajedničkih konzularnih uputa. U skladu s tim, primjer iz Priloga bi trebalo na odgovarajući način izmijeniti.

               (4)

               U skladu s člancima 1. i 2. Protokola o stajalištu Danske, koji je priložen Ugovoru o Europskoj uniji i Ugovoru o osnivanju Europske zajednice, Danska ne sudjeluje u donošenju ove Odluke, ona je ne obvezuje i na nju se ne primjenjuje. Kako se ova Odluka temelji na schengenskoj pravnoj stečevini u skladu s odredbama glave IV. dijela trećeg Ugovora o osnivanju Europske zajednice, Danska u skladu s člankom 5. toga Protokola u roku šest mjeseci od donošenja ove Odluke odlučuje hoće li Odluku prenijeti u svoje nacionalno pravo.

               (5)

               Što se tiče Islanda i Norveške, ova Odluka predstavlja razvoj odredaba schengenske pravne stečevine, u smislu Sporazuma kojeg su sklopili Vijeće Europske unije i Republika Island i Kraljevina Norveška o pridruživanju tih dviju država provedbi, primjeni i razvoju schengenske pravne stečevine, koje spadaju u područje iz članka 1. točke B Odluke Vijeća 1999/437/EZ od 17. svibnja 1999. o određenim dogovorima za primjenu tog Sporazuma (3).

               (6)

               Što se tiče Švicarske, ova Odluka predstavlja razvoj odredaba schengenske pravne stečevine, u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (4), koje spadaju u područje iz članka 1. točke B Odluke 1999/437/EZ, u vezi s člankom 3. Odluke 2008/146/EZ (5) i člankom 3. Odluke 2008/149/PUP (6).

               (7)

               Što se tiče Lihtenštajna, ova Odluka predstavlja razvoj odredaba schengenske pravne stečevine, u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (7), koje spadaju u područje iz članka 1. točke B Odluke 1999/437/EZ u vezi s člankom 3. Odluke 2008/261/EZ (8) i člankom 3. Odluke 2008/262/EZ (9).

               (8)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (10); Ujedinjena Kraljevina stoga ne sudjeluje u njezinu donošenju, ona je ne obvezuje i ne podliježe njezinoj primjeni.

               (9)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (11); Irska stoga ne sudjeluje u njezinu donošenju, ona je ne obvezuje i ne podliježe njezinoj primjeni.

               (10)

               Što se tiče Cipra ova Odluka predstavlja akt, koji se temelji na schengenskoj pravnoj stečevini, ili je s njom na koji drugi način povezan, u smislu članka 3. stavka 2. Akta o pristupanju iz 2003.

               (11)

               Ova Odluka predstavlja akt koji se temelji na schengenskoj pravnoj stečevini, ili je s njom na koji drugi način povezan, u smislu članka 4. stavka 2. Akta o pristupanju iz 2005.,

         DONIJELO JE OVU ODLUKU:
   Članak 1.
   U primjeru 9. iz Priloga 13. Zajedničkim konzularnim uputama, prva se alineja zamjenjuje sljedećim:

               „—

               Putna viza za kratkotrajni boravak za više ulazaka važi za razdoblje do pet godina. U navedenom primjeru važi tri godine.”

         Članak 2.
   Ova se Odluka primjenjuje od dana objave u Službenom listu Europske unije.
   Članak 3.
   Ova je Odluka upućena državama članicama u skladu s Ugovorom o osnivanju Europske zajednice.

      Sastavljeno u Bruxellesu 18. prosinca 2008.

            Za Vijeće

            Predsjednik

         M. BARNIER

      (1)  SL L 116, 26.4.2001., str. 2.

      (2)  SL L 175, 29.6.2006., str. 77.

      (3)  SL L 176, 10.7.1999., str. 31.

      (4)  SL L 53, 27.2.2008., str. 52.

      (5)  SL L 53, 27.2.2008., str. 1.

      (6)  SL L 53, 27.2.2008., str. 50.

      (7)  SL L 83, 26.3.2008., str. 3.

      (8)  SL L 83, 26.3.2008., str. 3.

      (9)  SL L 83, 26.3.2008., str. 5.

      (10)  SL L 131, 1.6.2000., str. 43.

      (11)  SL L 64, 7.3.2002., str. 20.


title: 2009/550/EZ: Odluka Vijeća od 5. ožujka 2009. o odobrenju izmjena Konvencije o budućoj višestranoj suradnji u području ribarstva u sjeveroistočnom Atlantiku kojima se omogućuje uspostavljanje postupaka za rješavanje sporova, proširenje područja primjene Konvencije i revizija ciljeva Konvencije

text:
               04/Sv. 009

               HR

               Službeni list Europske unije

               213

         32009D0550

               L 184/12

               SLUŽBENI LIST EUROPSKE UNIJE

               05.03.2009.

      ODLUKA VIJEĆA

   od 5. ožujka 2009.
   o odobrenju izmjena Konvencije o budućoj višestranoj suradnji u području ribarstva u sjeveroistočnom Atlantiku kojima se omogućuje uspostavljanje postupaka za rješavanje sporova, proširenje područja primjene Konvencije i revizija ciljeva Konvencije
   (2009/550/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 37. u vezi s člankom 300. stavkom 2. i člankom 300. stavkom 3. prvim podstavkom,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Konvencija o budućoj višestranoj suradnji u području ribarstva u sjeveroistočnom Atlantiku (Konvencija) bila je potpisana u Londonu 18. studenoga 1980. te je stupila na snagu 17. ožujka 1982.

               (2)

               Zajednica je pristupila Konvenciji 13. srpnja 1981. (2)

               (3)

               U skladu s člankom 19. stavkom 2. Konvencije, za usvajanje izmjene Konvencije potrebna je tročetvrtinska većina svih ugovornih stranaka. U skladu s člankom 19. stavkom 3. Konvencije, izmjena će stupiti na snagu 120 dana od datuma obavijesti depozitara o primitku pisane obavijesti o odobrenju od tri četvrtine svih ugovornih stranaka.

               (4)

               Ugovorne stranke Konvencije donijele su na 23. godišnjem sastanku Komisije za ribarstvo sjeveroistočnog Atlantika (NEAFC) u studenom 2004. izmjenu Konvencije kojom se omogućuje da NEAFC usvoji preporuke za uspostavljanje postupaka za rješavanje sporova koji proizlaze iz Konvencije.

               (5)

               Poštanskim glasovanjem 11. kolovoza 2006. ugovorne stranke Konvencije su donijele izmjenu Konvencije kojom je područje primjene Konvencije prošireno tako da uključuje sedentarne vrste i ciljevi Konvencije su prošireni. Konvencija je također bila izmijenjena zato da se u njoj navedu kretanja u drugim međunarodnim forumima za upravljanje ribarstvom koja utječu na ribarstvo u području Konvencije NEAFC-a, te su bile uvedene određene nove definicije.

               (6)

               Sedentarne vrste se izlovljavaju ili na njih utječe ribarstvo u području Konvencije te je stoga primjereno uključiti ove vrste u područje primjene Konvencije.

               (7)

               Konvencijom se predviđa da NEAFC obavlja svoje funkcije u interesu očuvanja i optimalnog korištenja ribolovnih resursa. Uz ove ciljeve, potrebno je naglasiti važnost dugoročnog upravljanja kao i da upravljanje ribolovnim resursima treba osigurati održive gospodarske, okolišne i društvene koristi. Stoga je primjereno uključiti ove elemente kao ciljeve u Konvenciju.

               (8)

               U skladu s Konvencijom, NEAFC pri obavljanju svojih funkcija vodi računa o najboljim znanstvenim dokazima koji su mu na raspolaganju. U ispunjenju ciljeva, također je važno voditi računa o načelu predostrožnog pristupa, o pristupu ekosustavu i potrebi očuvanja morske biološke raznolikosti. Stoga je primjereno da NEAFC uzme u obzir i ove elemente pri obavljanju svojih funkcija.

               (9)

               Postupkom za rješavanje sporova uspostavljenim na temelju Konvencije bilo bi moguće brzo rješavanje sporova što bi bilo u interesu Zajednice.

               (10)

               Nadalje, takav bi postupak pomogao jačanje i modernizaciju regionalnih organizacija za upravljanje ribarstvom, posebno NEAFC-a, te bi se time osigurala dugoročna održivost ribarstva u sjeveroistočnom Atlantiku.

               (11)

               S obzirom na ribolovne mogućnosti koje ima Zajednica na temelju Konvencije, u interesu je Zajednice odobriti predložene izmjene,

         ODLUČILO JE:
   Članak 1.
   U ime Europske zajednice odobravaju se izmjene Konvencije.
   Tekst izmjena Konvencije priložen je ovoj Odluci.
   Članak 2.
   Predsjednik Vijeća ovime se ovlašćuje odrediti osobu ili osobe ovlaštene da vladu države depozitara obavijesti o odobrenju Zajednice u skladu s člankom 19. stavkom 3. Konvencije (3).

      Sastavljeno u Bruxellesu 5. ožujka 2009.

            Za Vijeće

            Predsjednik

         M. ŘÍMAN

      (1)  Mišljenje od 19. veljače 2009. (još nije objavljeno u Službenom listu).

      (2)  SL L 227, 12.8.1981., str. 21.

      (3)  Dan stupanja na snagu izmjena objavit će Glavno tajništvo Vijeća u Službenom listu Europske unije.
   PRILOG
   Konvencija o budućoj višestranoj suradnji u području ribarstva u sjeveroistočnom Atlantiku mijenja se kako slijedi:

               1.

               U preambulu se umeće novi drugi stavak kako slijedi:
               „PRIZNAJUĆI odgovarajuće odredbe Konvencije Ujedinjenih naroda o pravu mora od 10. prosinca 1982., Sporazuma za provedbu odredaba Konvencije Ujedinjenih naroda o pravu mora od 10. prosinca 1982. u vezi s očuvanjem i upravljanjem migratornim ribljim vrstama i visoko migratornim ribljim vrstama iz 1995., Sporazuma o promicanju sukladnosti s međunarodnim mjerama za očuvanje i upravljanje od strane ribolovnih plovila na otvorenom moru iz 1993. i uzimajući u obzir Kodeks odgovornog ribarstva donesenog na 28. zasjedanju Konferencije Organizacije Ujedinjenih naroda za hranu i poljoprivredu u listopadu 1995.”

               2.

               U preambuli treći stavak zamjenjuje se sljedećim:
               „ŽELEĆI promicati dugoročno očuvanje i optimalno korištenje ribolovnih resursa u području sjeveroistočnog Atlantika, te time zaštititi morske ekosustave u kojem se ti resursi javljaju, te u skladu s tim poticati međunarodnu suradnju i savjetovanje s obzirom na ove resurse;”

               3.

               Članak 1. zamjenjuje se sljedećim:
               „Članak 1.
               U smislu ove Konvencije koriste se sljedeće definicije:

                           1.

                           ‚Područje Konvencije’ znači područja

                                       (a)

                                       unutar onih dijelova Atlantskog i Arktičkog oceana i njihovih pripadajućih mora koja leže sjeverno od 36° sjeverne zemljopisne širine i između 42° zapadne zemljopisne dužine i 51° istočne zemljopisne dužine, ali isključujući:

                                                   —

                                                   Baltičko more i Belte koji leže južno i istočno od crta koje povezuju rt Hasenore i rt Gniben, Korshage i Spodsbierg, te rt Gilbierg i Kullen, i

                                                   —

                                                   Sredozemno more i njemu pripadajuća mora do sjecišta paralele 36° zemljopisne širine i meridijana 5°36′ zapadne zemljopisne dužine;

                                       (b)

                                       unutar onog dijela Atlantskog oceana sjeverno od 59° sjeverne zemljopisne širine i između 44° zapadne zemljopisne dužine i 42° zapadne zemljopisne dužine.

                           2.

                           ‚Ribolovni resursi’ znači resursi ribe, mekušaca, rakova, uključujući sedentarne vrste, a isključujući, ako su obuhvaćene drugim međunarodnim sporazumima, visoko migratorne vrste navedene u Prilogu I. Konvencije UN-a o pravu mora od 10. prosinca 1982. i anadromne vrste.

                           3.

                           ‚Živi morski resursi’ znači sve živa bića morskih ekosustava.

                           4.

                           ‚Morska biološka raznolikost’ znači varijabilnost živih morskih organizama i ekoloških sustava kojih su oni dio; ovo uključuje raznolikost unutar vrsta, između vrsta i raznolikost ekosustava.”

               4.

               Članak 2. zamjenjuje se sljedećim:
               „Članak 2.
               Cilj je ove Konvencije osigurati dugoročno očuvanje i optimalno korištenje ribolovnih resursa u području Konvencije te održive gospodarske, okolišne i društvene koristi.”

               5.

               Članak 4. zamjenjuje se sljedećim:
               „Članak 4.
               1.   Komisija obavlja svoje funkcije radi ispunjenja ciljeva utvrđenih u članku 2.
               2.   Pri donošenju preporuka u skladu s člankom 5. ili člankom 6. ove Konvencije, Komisija posebno:

                           (a)

                           jamči da se te preporuke temelje na najboljim znanstvenim dokazima koji su na raspolaganju;

                           (b)

                           primjenjuje načelo predostrožnog pristupa;

                           (c)

                           uzima u obzir utjecaj ribarstva na druge vrste i morske ekosustave, te pri tome, prema potrebi, donosi mjere za očuvanje i upravljanje s namjenom da se smanje štetni utjecaji na žive morske resurse i morske ekosustave; i

                           (d)

                           uzima u obzir potrebu za očuvanjem morske biološke raznolikosti.

                     3.   Komisija osigurava forum za savjetovanje i razmjenu informacija o stanju ribolovnih resursa u području Konvencije i o politici upravljanja, uključujući ispitivanje ukupnog učinka takve politike na ribolovne resurse te, prema potrebi, druge žive morske resurse i morske ekosustave.”

               6.

               U člancima 5., 6., 8., 9., 12., 13., 15., 18. i 20. riječi „ribarstvena nadležnost” zamjenjuju se sljedećim:
               „nadležnost”.

               7.

               Umeće se sljedeći članak:
               „Članak 18. a
               Komisija donosi preporuke za uspostavljanje postupaka za rješavanje sporova koji proizlaze iz Konvencije.”


title: 2012/481/EU: Odluka Komisije od 16. kolovoza 2012. o utvrđivanju ekoloških mjerila za dodjelu znaka za okoliš EU-a za tiskani papir (priopćeno pod brojem dokumenta C(2012) 5364)  Tekst značajan za EGP

text:
               15/Sv. 26

               HR

               Službeni list Europske unije

               285

         32012D0481

               L 223/55

               SLUŽBENI LIST EUROPSKE UNIJE

         ODLUKA KOMISIJE
   od 16. kolovoza 2012.
   o utvrđivanju ekoloških mjerila za dodjelu znaka za okoliš EU-a za tiskani papir
   (priopćeno pod brojem dokumenta C(2012) 5364)
   (Tekst značajan za EGP)
   (2012/481/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
   nakon savjetovanja s Odborom Europske unije za znak za okoliš,
   budući da:

               (1)

               U skladu s Uredbom (EZ) br. 66/2010 znak za okoliš EU-a može biti dodijeljen onim proizvodima s manjim utjecajem na okoliš u njihovom cjelokupnom životnom ciklusu.

               (2)

               Uredbom (EZ) br. 66/2010 predviđa se uspostava posebnih mjerila za znak za okoliš EU-a prema skupinama proizvoda.

               (3)

               Budući da kemikalije korištene u proizvodima od tiskanog papira mogu ometati mogućnost recikliranja proizvoda od tiskanog papira te mogu biti opasne za okoliš i zdravlje ljudi, prikladno je utvrditi mjerila znaka za okoliš EU-a za skupinu proizvoda „tiskani papir”.

               (4)

               Mjere predviđene ovom Odlukom u skladu su s mišljenjem Odbora uspostavljenog člankom 16. Uredbe (EZ) br. 66/2010,

         DONIJELA JE OVU ODLUKU:
   Članak 1.
   1.   Skupinu proizvoda „tiskani papir” čini bilo kakav proizvod od tiskanog papira koji sadrži najmanje 90 % masenog udjela papira, kartona i podloga na bazi papira, osim knjiga, kataloga, pisaćih blokova, knjižica ili obrazaca koji sadrže najmanje 80 % masenog udjela papira, kartona i podloga na bazi papira. Umeci, korice i svi dijelovi konačnog proizvoda od tiskanog papira smatraju se dijelom proizvoda od tiskanog papira.
   2.   Pričvršćeni umeci u proizvodima od tiskanog papira (koji nisu namijenjeni za uklanjanje) ispunjavaju zahtjeve Priloga ovoj Odluci. Umeci koji nisu pričvršćeni za tiskani papir (poput letaka, odstranjivih naljepnica), nego se prodaju ili dolaze s njim, ispunjavaju zahtjeve Priloga ovoj Odluci samo ako se na njih namjerava staviti znak za okoliš EU-a.
   3.   Skupina proizvoda „tiskani papir” ne uključuje sljedeće:

               (a)

               tiskani higijenski papir;

               (b)

               proizvode od tiskanog papira koji se koriste za pakiranje i omatanje;

               (c)

               mape, kuverte, prstenaste mehanizme za mape.

         Članak 2.
   Za potrebe ove Odluke, primjenjuju se sljedeće definicije:

               (1)

               „knjige” znači koncem i/ili ljepilom uvezani proizvodi od tiskanog papira s tvrdim ili mekim koricama, kao što su školske knjige, beletristika i publicistika, bilježnice, vježbenice, spiralno uvezane bilježnice, izvješća, kalendari s koricama, priručnici i knjige s mekim koricama. „Knjige” ne uključuju dnevnike, brošure, magazine, kataloge koji se redovito objavljuju te godišnja izvješća;

               (2)

               „potrošni materijali” znači kemijski proizvodi koji se koriste u procesu tiskanja, premazivanja i završne obrade, a mogu se potrošiti, uništiti, raspršiti ili istrošiti. Potrošni materijali uključuju proizvode kao što su tinte i boje za tiskanje, toneri, tiskarski lakovi, lakovi, ljepila, sredstva za pranje i otopine za vlaženje;

               (3)

               „mapa” znači složiva ovojnica ili korice za neuvezane listove papira. Mape uključuju proizvode kao što su razdjelnici umetaka, etui za dokumente, preklopne mape, viseće mape, kartonske kutije i mape s elastičnom vrpcom;

               (4)

               „halogenirano organsko otapalo” znači organsko otapalo koje sadrži barem jedan atom broma, klora, fluora ili joda po molekuli;

               (5)

               „umetak” znači dodatni list ili skupina listova tiskanih odvojeno od proizvoda od tiskanog papira koji su umetnuti u stranice proizvoda od tiskanog papira ili se mogu odstraniti (neuvezani umetak) ili su uvezani za stranice proizvoda od tiskanog papira te tako čine njegov sastavni dio (pričvršćeni umetak). Umeci uključuju reklame s više stranica, knjižice, brošure, kartice za slanje odgovora ili drugi promotivni materijal;

               (6)

               „novine” znači dnevna ili tjedna izdanja koja sadrže vijesti i tiskana su na novinskom papiru koji je izrađen od celuloze i/ili oporabljenog papira mase u rasponu od 40 do 65 g/m2;

               (7)

               „komponente koje nisu od papira” znači svi dijelovi proizvoda od tiskanog papira koji se ne sastoje od papira, kartona ili podloga na bazi papira;

               (8)

               „pakiranje” znači svi proizvodi izrađeni od bilo kakvih materijala bilo kakve vrste koji se koriste za čuvanje, zaštitu, rukovanje, isporuku i prezentaciju robe, od sirovina do prerađene robe, od proizvođača do korisnika ili potrošača;

               (9)

               „proizvod od tiskanog papira” znači proizvod koji nastane preradom tiskanih materijala. Prerada se sastoji od tiskanja na papir. Osim tiskanja, prerada može uključivati završnu obradu, na primjer preklapanje, utiskivanje i rezanje ili slaganje, korištenje ljepila, uvezivanje i uvezivanje koncem. Proizvodi od tiskanog papira uključuju novine, reklamne materijale i biltene, revije, kataloge, knjige, letke, brošure, pisaće blokove, plakate, listove papira, posjetnice i naljepnice;

               (10)

               „tiskanje” (ili postupak tiskanja) znači proces u kojem se tiskarski materijal prerađuje u proizvod od tiskanog papira. Tiskanje uključuje pripremu za tisak, tiskanje i završnu obradu poslije tiskanja;

               (11)

               „recikliranje” znači svaki postupak oporabe kojim se otpadni materijali prerađuju u proizvode, materijale ili tvari za izvornu namjenu ili druge namjene. Uključuje preradu organskog materijala, ali ne uključuje oporabu energije i preradu u materijale koji će se koristiti kao goriva ili za zatrpavanje;

               (12)

               „HOS” (hlapivi organski spojevi) znači svi organski spojevi kao i frakcije kreozota s parnim tlakom od 0,01 kPa ili više na 293,15 K ili s odgovarajućom hlapljivošću u određenim uvjetima uporabe;

               (13)

               „sredstva za pranje” (ponekad poznata kao sredstva za čišćenje ili čistila) znači sljedeće: (a) tekuće kemikalije koje se koriste za pranje odvojenih (izvan tiskare) ili ugrađenih (unutar tiskare) tiskarskih oblika i tiskarskih strojeva kako bi se uklonile tinte za tiskanje, prašina od papira i slični proizvodi; (b) čistila za strojeve za obradu i tiskarske strojeve, kao što su čistila za uklanjanje ostataka ljepila i lakova; (c) sredstva za uklanjanje tinte za tiskanje koja se koriste za pranje osušenih tinti za tiskanje. Sredstva za pranje ne uključuju sredstva za čišćenje drugih dijelova tiskarskog stroja ili za čišćenje drugih strojeva osim tiskarskih strojeva i strojeva za završnu obradu;

               (14)

               „otpadni papir” znači papir koji nastane tijekom postupka tiskanja i završne obrade ili tijekom obrezivanja ili rezanja papira ili tijekom probnih postupaka u tiskari ili knjigovežnici, koji nije dio konačnog proizvoda od tiskanog papira.

         Članak 3.
   Kako bi mu se dodijelio znak za okoliš EU-a na temelju Uredbe (EZ) br. 66/2010, artikl tiskanog papira mora biti obuhvaćen skupinom proizvoda „tiskani papir” kako je utvrđena u članku 1. ove odluke te ispunjavati mjerila te s njima povezane zahtjeve procjene i provjere određene u Prilogu ovoj Odluci.
   Članak 4.
   Mjerila za skupinu proizvoda „tiskani papir” te s njima povezani zahtjevi u pogledu procjene i provjere vrijede tri godine od datuma donošenja ove Odluke.
   Članak 5.
   Za administrativne potrebe skupini proizvoda „tiskani papir” dodjeljuje se brojčana oznaka „028”.
   Članak 6.
   Ova je Odluka upućena državama članicama.

      Sastavljeno u Bruxellesu 16. kolovoza 2012.

            Za Komisiju

         Janez POTOČNIK

            Član Komisije

      (1)  SL L 27, 30.1.2010., str. 1.
   PRILOG

      OKVIR

      Ciljevi mjerila

   Cilj mjerila je posebno promicanje ekološke učinkovitosti uklanjanja tinte i recikliranja proizvoda od tiskanog papira, smanjenje emisija HOS-a, smanjenje ili sprečavanje rizika za okoliš i za zdravlje ljudi povezanih s uporabom opasnih tvari. Mjerila su utvrđena tako da promiču dodjelu znaka za okoliš proizvodima od tiskanog papira koji imaju mali utjecaj na okoliš.

      MJERILA

   Ova mjerila utvrđena su za svaki od sljedećih aspekata:

               1.

               Podloga

               2.

               Isključene ili ograničene tvari i smjese

               3.

               Mogućnost recikliranja

               4.

               Emisije

               5.

               Otpad

               6.

               Energija

               7.

               Osposobljavanje

               8.

               Prikladnost za uporabu

               9.

               Informacije na proizvodu

               10.

               Informacije koje su navedene na znaku za okoliš EU-a

         Mjerila 1., 3., 8., 9. i 10. primjenjuju se na završni proizvod od tiskanog papira.
   Mjerilo 2. primjenjuje se na komponente proizvoda od tiskanog papira koje nisu od papira i na postupke tiskanja, premazivanja i završne obrade komponenti od papira.
   Mjerila 4., 5., 6. i 7. primjenjuju se samo na postupke tiskanja, premazivanja i završne obrade komponenti od papira.
   Ova mjerila primjenjuju se na sve takve postupke koji se provode na lokaciji ili lokacijama gdje se izrađuje proizvod od tiskanog papira. Ako se postupci tiskanja, premazivanja i završne obrade koriste za proizvode kojima je dodijeljen znak za okoliš, mjerila 2., 4., 5., 6. i 7. primjenjuju se samo na te postupke.
   Ekološka mjerila ne obuhvaćaju transport sirovina, potrošnog materijala i konačnih proizvoda.

      Zahtjevi u pogledu procjene i provjere

   U okviru svakog mjerila navedeni su posebni zahtjevi u pogledu procjene i provjere.
   Svako tiskanje na proizvodu od tiskanog papira mora ispunjavati mjerila. Dijelovi proizvoda koje tiska podizvođač stoga također moraju ispunjavati zahtjeve u vezi s tiskanjem. Primjena uključuje popis svih tiskara i podizvođača koji su uključeni u proizvodnju tiskanog papira te njihove zemljopisne lokacije.
   Podnositelj zahtjeva dostavlja popis kemijskih proizvoda koji se koriste u tiskari za proizvodnju proizvoda od tiskanog papira. Taj zahtjev se primjenjuje na sve potrošne materijale koji se koriste u postupcima tiskanja, premazivanja i završne obrade. Popis koji dostavlja podnositelj zahtjeva uključuje iznos, funkciju i dobavljača svakog korištenog kemijskog proizvoda, zajedno sa sigurnosno-tehničkim listom, u skladu s Direktivom Komisije 2001/58/EZ (1).
   Ako podnositelj zahtjeva mora dostaviti izjave, dokumentaciju, analize, izvješća o ispitivanju ili druge dokaze o ispunjavanju mjerila, smatra se da oni mogu potjecati od podnositelja zahtjeva i/ili njegovih dobavljača i/ili njihovih dobavljača, ovisno o slučaju.
   Prema potrebi, ispitne metode, koje nisu one navedene za svako mjerilo, mogu se koristiti ako je nadležno tijelo koje procjenjuje zahtjev prihvatilo njihovu jednakovrijednost.
   Ako je moguće, ispitivanje bi trebali provesti laboratoriji koji ispunjavaju opće zahtjeve norme EN ISO 17025 ili jednakovrijedne norme.
   Nadležna tijela mogu prema potrebi zatražiti popratnu dokumentaciju te mogu izvršiti neovisne provjere.

      MJERILA ZNAKA ZA OKOLIŠ EU-a

      Mjerilo 1. –   Podloga

               (a)

               Proizvod od tiskanog papira tiskan je samo na papiru sa znakom za okoliš EU-a kako je utvrđeno u Odluci Komisije 2011/333/EU (2).

               (b)

               Ako se koristi novinski papir, proizvod od tiskanog papira tiskan je samo na papiru sa znakom za okoliš EU-a kako je utvrđeno u Odluci Komisije 2012/448/EU (3).

      Procjena i provjera: podnositelj zahtjeva dostavlja specifikacije dotičnih proizvoda od tiskanog papira, uključujući trgovačke nazive, količine i masu/m2 upotrijebljenog papira. Popis također uključuje nazive dobavljača upotrijebljenog papira. Podnositelj zahtjeva dostavlja kopiju valjanog certifikata znaka za okoliš EU-a za upotrijebljeni papir.

      Mjerilo 2. –   Isključene ili ograničene tvari i smjese

   (a)   Opasne tvari i smjese
   Potrošni materijali koji mogu biti sadržani u konačnom proizvodu od tiskanog papira i koji sadrže tvari i/ili smjese koje ispunjavaju mjerila za razvrstavanje u dolje navedena upozorenja o opasnosti ili oznake upozorenja u skladu s Uredbom (EZ) br. 1272/2008 Europskog parlamenta i Vijeća (4) ili Direktivom Vijeća 67/548/EEZ (5), ili tvari iz članka 57. Uredbe (EZ) br. 1907/2006 Europskog parlamenta i Vijeća (6), ne koriste se za postupke tiskanja, premazivanja i završne obrade konačnog proizvoda od tiskanog papira.
   Ovaj zahtjev ne primjenjuje se na toluen koji se koristi u postupcima dubokog tiska, ako se koristi zatvoreni ili učahureni sustav ili sustav za rekuperaciju ili jednakovrijedan sustav za nadzor i praćenje hlapivih emisija i ako je učinkovitost rekuperacije najmanje 92 %. Od ovog zahtjeva izuzeti su i UV lakovi i UV tinte klasificirane kao H412/R52-53.
   Komponente koje nisu od papira (do 20 % mase, kako je navedeno u članku 1.) koje su dio konačnog proizvoda od papira ne sadrže gore navedene tvari.
   Popis upozorenja o opasnosti i oznaka upozorenja:

               Upozorenje o opasnosti (7)

               Oznaka upozorenja (8)

               H300 Smrtonosno ako se proguta

               R28

               H301 Otrovno ako se proguta

               R25

               H304 Može biti smrtonosno ako se proguta i uđe u dišni sustav

               R65

               H310 Smrtonosno u dodiru s kožom

               R27

               H311 Otrovno u dodiru s kožom

               R24

               H330 Smrtonosno ako se udiše

               R26

               H331 Otrovno ako se udiše

               R23

               H340 Može izazvati genetska oštećenja

               R46

               H341 Sumnja na moguća genetska oštećenja

               R68

               H350 Može uzrokovati rak

               R45

               H350i Može uzrokovati rak ako se udiše

               R49

               H351 Sumnja na moguće uzrokovanje raka

               R40

               H360F Može štetno djelovati na plodnost

               R60

               H360D Može naškoditi nerođenom djetetu

               R61

               H360FD Može štetno djelovati na plodnost. Može naškoditi nerođenom djetetu

               R60; R61; R60-61

               H360Fd Može štetno djelovati na plodnost. Sumnja na mogućnost štetnog djelovanja na nerođeno dijete

               R60-R63

               H360Df Može naškoditi nerođenom djetetu. Sumnja na moguće štetno djelovanje na plodnost

               R61-R62

               H361f Sumnja na moguće štetno djelovanje na plodnost

               R62

               H361d Sumnja na mogućnost štetnog djelovanja na nerođeno dijete

               R63

               H361fd Sumnja na moguće štetno djelovanje na plodnost. Sumnja na mogućnost štetnog djelovanja na nerođeno dijete

               R62-63

               H362 Može štetno djelovati na djecu koja se hrane majčinim mlijekom

               R64

               H370 Uzrokuje oštećenje organa

               R39/23; R39/24; R39/25; R39/26; R39/27; R39/28

               H371 Može uzrokovati oštećenje organa

               R68/20; R68/21; R68/22

               H372 Uzrokuje oštećenje organa tijekom produljene ili ponavljane izloženosti

               R48/25; R48/24; R48/23

               H373 Može uzrokovati oštećenje organa tijekom produljene ili ponavljane izloženosti

               R48/20; R48/21; R48/22

               H400 Vrlo otrovno za organizme koji žive u vodi

               R50

               H410 Vrlo otrovno za organizme koji žive u vodi s dugotrajnim učincima

               R50-53

               H411 Otrovno za organizme koji žive u vodi s dugotrajnim učincima

               R51-53

               H412 Štetno za organizme koji žive u vodi s dugotrajnim učincima

               R52-53

               H413 Može izazvati dugotrajne štetne učinke kod organizama koji žive u vodi

               R53

               EUH059 Opasno za ozonski omotač

               R59

               EUH029 U dodiru s vodom oslobađa otrovni plin

               R29

               EUH031 U dodiru s kiselinama oslobađa otrovni plin

               R31

               EUH032 U dodiru s kiselinama oslobađa vrlo otrovni plin

               R32

               EUH070 Otrovno u dodiru s očima

               R39-41

         Tvari ili smjese koje preradom mijenjaju svoja svojstva (npr. više nisu biološki raspoložive ili su kemijski promijenjene) tako da se utvrđena opasnost više ne primjenjuje, izuzete su od gornjeg zahtjeva.
   Dopuštena količina za tvari i smjese kojima se mogu ili su mogla biti dodijeljena gore navedena upozorenja o opasnosti ili oznake opasnosti ili koje ispunjavaju mjerila za razvrstavanje u razrede ili kategorije opasnosti, te dopuštena količina za tvari koje ispunjavaju mjerila iz članka 57. točaka (a), (b) ili (c) Uredbe (EZ) br. 1907/2006, ne smiju prelaziti opće ili posebne dopuštene količine utvrđene u skladu s člankom 10. Uredbe (EZ) br. 1272/2008. Ako su utvrđene posebne dopuštene količine, te količine imaju prednost pred općim količinama.
   Dopuštene količine za tvari koje ispunjavaju mjerila određena u članku 57. točkama (d), (e) ili (f) Uredbe (EZ) br. 1907/2006 ne smiju prelaziti 0,1 % masenog udjela.

      Procjena i provjera: za tvari koje još nisu razvrstane u skladu s Uredbom (EZ) br. 1272/2008, podnositelj zahtjeva dokazuje sukladnost s ovim mjerilima dostavljanjem: i. izjave da komponente koje nisu od papira, a dio su konačnog proizvoda, ne sadrže tvari iz ovih mjerila u količini većoj od odobrene; ii. izjavu da potrošni materijali koji bi mogli završiti u konačnom proizvodu od tiskanog papira i koji se koriste u postupcima tiskanja premazivanja i završne obrade ne sadrže tvari iz ovih mjerila u količini većoj od odobrene; iii. popis svih potrošnih materijala koji se koriste za tiskanje, završnu obradu i premazivanje proizvoda od tiskanog papira. Taj popis uključuje količinu, funkciju i dobavljače svih potrošnih materijala koji se koriste u procesu proizvodnje.
   Podnositelj zahtjeva dokazuje sukladnost s ovim mjerilom dostavljanjem izjave da nijedna tvar nije razvrstana ni u jedan razred opasnosti povezan s upozorenjima o opasnosti navedenima u gornjem popisu u skladu s Uredbom (EZ) br. 1272/2008, u mjeri u kojoj se to najmanje može utvrditi iz informacija koje ispunjavaju zahtjeve navedene u Prilogu VII. Uredbi (EZ) br. 1907/2006. Uz tu se izjavu prilaže sažetak informacija o odgovarajućim značajkama povezanima s upozorenjima o opasnosti navedenima u gornjem popisu na razini detalja navedenoj u odjeljcima 10., 11. i 12. Priloga II. Uredbi (EZ) br. 1907/2006 (Zahtjevi za sastavljanje sigurnosno-tehničkih listova).
   Informacije o intrinzičnim svojstvima tvari ne moraju se dobiti samo ispitivanjima, već na primjer i korištenjem alternativnih metoda kao što su metode in vitro, kvantitativnim modelima odnosa strukture i djelovanja ili grupiranjem ili analogijskim pristupom u skladu s Prilogom XI. Uredbi (EZ) br. 1907/2006. Snažno se potiče dijeljenje relevantnih podataka.
   Dostavljene informacije odnose se na oblike i fizičko stanje tvari ili smjesa kako su upotrijebljeni u konačnom proizvodu.
   Za tvari navedene u prilozima IV. i V. Uredbe REACH, izuzete od obveze registracije na temelju članka 2. stavka 7. točaka (a) i (b) Uredbe (EZ) br. 1907/2006 REACH, za dokazivanje sukladnosti s gore navedenim zahtjevima bit će dovoljna odgovarajuća izjava.
   Podnositelj zahtjeva dostavlja odgovarajuću dokumentaciju o učinkovitosti rekuperacije toluena zatvorenim/učahurenim sustavom/sustavom za rekuperaciju ili jednakovrijednim sustavom u postupku dubokog tiska.
   (b)   Tvari navedene u skladu s člankom 59. stavkom 1. Uredbe (EZ) br. 1907/2006
   Za tvari koje su utvrđene kao vrlo zabrinjavajuće i uključene su u popis predviđen u članku 59. Uredbe (EZ) br. 1907/2006, odstupanje od zabrane određene u članku 6. stavku 6. točki (a) Uredbe (EZ) br. 66/2010 ne odobrava se ako je količina tih tvari u smjesama veća od 0,1 %. Ako je količina manja od 0,1 %, primjenjuju se posebne dopuštene količine utvrđene u skladu s člankom 10. Uredbe (EZ) br. 1272/2008.

      Procjena i provjera: popis tvari koje su utvrđene kao vrlo zabrinjavajuće i uključene su u popis predloženih tvari predviđen u članku 59. Uredbe (EZ) br. 1907/2006 nalazi se ovdje:
   http://echa.europa.eu/chem_data/authorisation_process/candidate_list_table_en.asp
   Upućivanje na taj popis obavlja se na datum podnošenja zahtjeva.
   Podnositelj zahtjeva dokazuje sukladnost s mjerilom dostavljanjem podataka o količini tvari upotrijebljenih za tiskanje proizvoda od tiskanog papira te izjavom da tvari iz ovog mjerila nisu zadržane u konačnom proizvodu iznad određene dopuštene količine. Količina se navodi u sigurnosno-tehničkim listovima u skladu s člankom 31. Uredbe (EZ) br. 1907/2006.
   (c)   Biocidi
   Biocidi, koji su kao dio formulacije ili kao dio bilo kakve smjese uključeni u formulaciju i koji se koriste za konzerviranje proizvoda te koji su razvrstani u H410/R50-53 ili H411/R51-53 u skladu s Direktivom 67/548/EEZ, Direktivom Vijeća 1999/45/EZ (9) ili Uredbom (EZ) br. 1272/2008, dopušteni su samo ako njihove potencijale bioakumulacije karakterizira log Pow (log koeficijenta raspodjele oktanol/voda) < 3,0 ili eksperimentalno utvrđen biokoncentracijski faktor (BCF) ≤ 100.

      Procjena i provjera: podnositelj zahtjeva dostavlja primjerke sigurnosno-tehničkih listova za sve biocide koji su korišteni tijekom različitih faza proizvodnje, zajedno s dokumentacijom o količinama biocida u konačnom proizvodu.
   (d)   Sredstva za pranje
   Sredstva za pranje korištena za čišćenje u procesima i/ili potprocesima tiskanja koji sadrže aromatične ugljikovodike dopuštena su samo ako su u skladu s točkom 2.(b) i ako je ispunjen jedan od sljedećih uvjeta:

               i.

               količina aromatičnih ugljikovodika u korištenim sredstvima za čišćenje ne prelazi 0,1 % (w/w);

               ii.

               količina sredstva za pranje na bazi aromatičnih ugljikovodika koja se upotrijebi godišnje ne prelazi 5 % ukupne količine sredstva za pranje koja se upotrijebi u jednoj kalendarskoj godini.

         Ovo mjerilo ne primjenjuje se na toluen koji se koristi kao sredstvo za pranje u postupku dubokog tiska.
   Procjena i provjera: podnositelj zahtjeva dostavlja sigurnosno-tehnički list za svako sredstvo za pranje korišteno u tiskari tijekom godine na koje se odnosi godišnja potrošnja. Dobavljači sredstava za pranje dostavljaju izjave o sadržaju aromatičnih ugljikovodika u sredstvima za pranje.
   (e)   Alkil fenol etoksilati – halogenirana otapala – ftalati
   Sljedeće tvari ili pripravci ne smiju se dodavati tintama, bojama, tonerima, ljepilima ili sredstvima za pranje ili drugim kemikalijama za čišćenje koji se koriste za tiskanje proizvoda od tiskanog papira:

               —

               alkil fenol etoksilati i njihovi derivati koji prilikom razgradnje mogu proizvesti alkil fenole,

               —

               halogenirana otapala koja su u trenutku primjene razvrstana u kategorije upozorenja o opasnosti ili oznake upozorenja navedene u točki 2.(a),

               —

               ftalati koji su u trenutku primjene razvrstani u oznake upozorenja H360F, H360D, H361f u skladu s Uredbom (EZ) br. 1272/2008.

      Procjena i provjera: podnositelj zahtjeva dostavlja izjavu o sukladnosti s ovim mjerilom.
   (f)   Tiskarske tinte, toneri, tinte, lakovi, folije i laminati
   Sljedeći teški metali ili njihovi spojevi ne koriste se u tiskarskim tintama, tonerima, tintama, lakovima, folijama i laminatima (kao tvari ili kao dio bilo kakvog upotrijebljenog pripravka): kadmij, bakar (osim bakrovog ftalocijanina), olovo, nikal, krom (VI), živa, arsen, topljivi barij, selen, antimon. Kobalt se može koristiti do 0,1 % (w/w).
   Sastojci mogu sadržavati tragove tih metala do 0,01 % (w/w) koji potječu iz nečistoća u sirovinama.

      Procjena i provjera: podnositelj zahtjeva dostavlja izjavu o sukladnosti s ovim mjerilom, kao i izjave dobavljača sastojaka.

      Mjerilo 3. –   Mogućnost recikliranja

   Proizvod od tiskanog papira mora se moći reciklirati. S tiskanog papira može se ukloniti tinta, a komponente proizvoda od tiskanog papira koje nisu od papira lako se uklanjaju kako bi se osiguralo da te komponente neće ometati proces recikliranja.

               (a)

               Vodootporna sredstva mogu se koristiti samo ako se može dokazati da je konačni proizvod moguće reciklirati.

               (b)

               Ljepila se mogu koristiti samo ako se dokaže da ih je moguće odstraniti.

               (c)

               Lakovi za premazivanje i sredstva za kaširanje, uključujući polieten i/ili polieten/polipropilen, mogu se koristiti samo za korice knjiga, blokova, revija i kataloga te vježbenica.

               (d)

               Mora se dokazati mogućnost uklanjanja tinte.

      Procjena i provjera: podnositelj zahtjeva dostavlja rezultate ispitivanja mogućnosti recikliranja za vodootporna sredstva i mogućnost odstranjivanja ljepila. Referentne metode ispitivanja su metoda PTS – PTS-RH 021/97 (za vodootporna sredstva), metoda INGEDE 12 (za mogućnost odstranjivanja netopivih ljepila) ili jednakovrijedne metode ispitivanja. Mogućnost uklanjanja tinte dokazuje se korištenjem „Tablice za vrednovanje mogućnosti uklanjanja tinte” (10) Europskog vijeća za oporabljeni papir ili jednakovrijednim ispitnim metodama. Ispitivanje se mora obavljati na tri vrste papira: nepremazanom, premazanom i lijepljenom papiru. Ako se vrsta tiskarske tinte prodaje samo za jednu ili dvije specifične vrste papira, dovoljno je ispitati vrstu (vrste) dotičnog papira. Podnositelj zahtjeva dostavlja izjavu da su proizvodi od tiskanog premazanog i kaširanog papira u skladu s točkom 3.(b). Ako se dio proizvoda od tiskanog papira može lako ukloniti (na primjer plastični omot ili omot vježbenice koji se može ponovno iskoristiti), ispitivanje mogućnosti recikliranja obavlja se bez te komponente. Lakoća uklanjanja komponenata koje nisu od papira dokazuje se izjavom društva za prikupljanje papira, društva za recikliranje ili jednakovrijedne organizacije. Mogu se koristiti i ispitne metode za koje nadležna i neovisna treća strana pokaže da daje jednakovrijedne rezultate.

      Mjerilo 4. –   Emisije

   (a)   Emisije u vodu
   Otpadna voda koja sadrži srebro nastalo prilikom obrade filma, kao i proizvodnje matrica, te fotokemikalije ne smiju se ispuštati u postrojenje za pročišćavanje otpadnih voda.

      Procjena i provjera: podnositelj zahtjeva dostavlja izjavu o sukladnosti s ovim mjerilom, zajedno s opisom postupanja s fotokemikalijama i otpadnom vodom koja sadrži srebro na lokaciji. Ako su obrada filma i/ili proizvodnja matrica eksternalizirani, podizvođač dostavlja izjavu o sukladnosti s ovim mjerilom, zajedno s opisom postupanja s fotokemikalijama i otpadnom vodom koja sadrži srebro na lokaciji podizvođača.
   Količina Cr i Cu ispuštenih u postrojenje za pročišćavanje otpadnih voda ne smije prelaziti 45 mg po m2 i 400 mg po m2 površine tiskarskog valjka koji se koristi u tiskari.

      Procjena i provjera: ispusti Cr i Cu u kanalizaciju provjeravaju se u tiskarama koje tiskaju postupkom dubokog tiska nakon pročišćavanja i prije ispuštanja. Reprezentativni uzorak ispusta Cr i Cu prikuplja se svaki mjesec. Akreditirani laboratorij obavlja najmanje jedno godišnje analitičko ispitivanje kako bi se utvrdio sadržaj Cr i Cu u reprezentativnom poduzorku tih uzoraka. Sukladnost s ovim mjerilom procjenjuje se dijeljenjem sadržaja Cr i Cu, kako su utvrđeni godišnjim analitičkim ispitivanjem, površinom valjka koji je korišten u tiskari tijekom tiskanja. Površina valjka koji je korišten u tiskari tijekom tiskanja izračunava se množenjem površine valjka (= 2πrL, pri čemu je r polumjer, a L dužina valjka) brojem tiskovina tijekom godine (= broj različitih tiskarskih poslova).
   (b)   Emisije u zrak
   Hlapivi organski spojevi (HOS)
   Mora se ispuniti sljedeće mjerilo:
   (PHOS – RHOS)/Ppapir < 5 [kg/tona]
   pri čemu je:

               PHOS

               =

               ukupna godišnja količina HOS-a u kilogramima koju sadrže kupljeni kemijski proizvodi korišteni za godišnju ukupnu proizvodnju tiskanih proizvoda

               RHOS

               =

               ukupna godišnja količina HOS-a u kilogramima koja se odstrani, nastane prilikom tiskanja i proda ili ponovno upotrijebi

               Ppapir

               =

               ukupna godišnja količina papira u tonama papira kupljenog i upotrijebljenog za proizvodnju tiskanih proizvoda.

         Ako tiskara koristi različite tiskarske tehnologije, to mjerilo mora biti ispunjeno za svaku tehnologiju posebno.
   Vrijednost PHOS izračunava se na temelju informacija o sadržaju HOS-a na sigurnosno-tehničkim listovima ili na temelju jednakovrijedne izjave koju dostavi dobavljač kemijskih proizvoda.
   Vrijednost RHOS izračunava se na temelju izjave o sadržaju HOS-a u prodanim kemijskim proizvodima ili na temelju internog registra brojenja (ili bilo kakvog jednakovrijednog dokumenta) u kojem je navedena godišnja količina HOS-a oporabljenog i ponovno upotrijebljenog na lokaciji.
   Posebni uvjeti za revijalni ofsetni tisak:

               i.

               za revijalni ofsetni tisak s ugrađenom komorom za sušenje za jedinicu za sušenje primjenjuje se sljedeća metoda izračuna:

                           PHOS

                           =

                           90 % godišnje količine HOS-a u kilogramima koju sadrže otopine za vlaženje upotrijebljene za godišnju proizvodnju tiskanih proizvoda + 85 % godišnje količine HOS-a u kilogramima koju sadrže sredstva za pranje upotrijebljena za godišnju proizvodnju tiskanih proizvoda;

               ii.

               za revijalni ofsetni tisak bez ugrađene komore za sušenje za jedinicu za sušenje primjenjuje se sljedeća metoda izračuna:

                           PHOS

                           =

                           90 % godišnje količine HOS-a u kilogramima koju sadrže otopine za vlaženje upotrijebljene za godišnju proizvodnju tiskanih proizvoda + 85 % godišnje količine HOS-a u kilogramima koju sadrže sredstva za pranje upotrijebljena za godišnju proizvodnju tiskanih proizvoda + 10 % godišnje količine HOS-a u kilogramima koju sadrže tiskarske tinte upotrijebljene za godišnju proizvodnju tiskanih proizvoda.

         Za i. i ii., u tom izračunu mogu se koristiti proporcionalno niži postoci od 90 % i 85 % ako se pokaže da je više od 10 % ili 15 % godišnje količine HOS-a u kilogramima koju sadrže otopine za vlaženje ili sredstva za pranje upotrijebljeni za godišnju proizvodnju tiskanih proizvoda odstranjeno u sustavu za pročišćavanje za plinove koji izgaraju u procesu sušenja.

      Procjena i provjera: izjavu o sadržaju HOS-a u alkoholima, sredstvima za pranje, tintama, otopinama za vlaženje ili drugim odgovarajućim kemijskim proizvodima dostavlja dobavljač kemikalija. Podnositelj zahtjeva dostavlja dokaz o izračunu prema gore utvrđenim mjerilima. Razdoblje za izračune temelji se na proizvodnji tijekom 12 mjeseci. U slučaju novog ili obnovljenog postrojenja za proizvodnju, izračuni se temelje na najmanje tri mjeseca reprezentativnog rada postrojenja.
   (c)   Emisije iz dubokog tiska

               i.

               Emisije HOS-a u zrak koje nastanu prilikom dubokog tiska ne smiju prelaziti 50 mg C/Nm3.

                  Procjena i provjera: podnositelj zahtjeva dostavlja odgovarajuću dokumentaciju koja pokazuje sukladnost s ovim mjerilom.

               ii.

               Ugrađena oprema za smanjenje emisije Cr6 + u zrak.

               iii.

               Emisije Cr6 + u zrak ne smiju prelaziti 15 mg/tona papira.

                  Procjena i provjera: podnositelj zahtjeva dostavlja opis ugrađenog sustava, zajedno s dokumentacijom o nadzoru i praćenju emisija Cr6 +. Dokumentacija uključuje rezultate ispitivanja u vezi sa smanjenjem emisija Cr6 + u zrak.

         (d)   Tiskarski postupci na koje se ne primjenjuje nijedna zakonodavna mjera
   Hlapljivim otapalima iz procesa sušenja u revijalnom ofsetnom tisku i fleksografskom tiskanju oporabljuju se ili pale ili se obrađuju bilo kakvim jednakovrijednim sustavom. U svim slučajevima gdje se ne primjenjuju nikakve zakonodavne mjere, emisije HOS-a u zrak ne smiju prelaziti 20 mg C/Nm3.
   Ovaj zahtjev ne primjenjuje se na sitotisak i digitalni tisak. Osim toga, ne primjenjuje se na uređaje za revijalni ofsetni tisak i fleksografsko tiskanje s potrošnjom otapala manjom od 15 tona godišnje.

      Procjena i provjera: podnositelj zahtjeva dostavlja opis ugrađenog sustava, zajedno s dokumentacijom i rezultatima ispitivanja nadzora i praćenja emisija u zrak.

      Mjerilo 5. –   Otpad

   (a)   Gospodarenje otpadom
   Postrojenje u kojem se proizvode proizvodi od tiskanog papira moraju imati ugrađen sustav za postupanje s otpadom, uključujući otpadne proizvode nastale u proizvodnji proizvoda od tiskanog papira, kako utvrde odgovarajuća lokalna i državna regulatorna tijela.
   Sustav je dokumentiran ili objašnjen i uključuje informacije o najmanje sljedećim postupcima:

               i.

               postupanju s materijalima iz toka otpada koji se mogu reciklirati, njihovom prikupljanju, odvajanju i korištenju;

               ii.

               oporabi materijala za druge uporabe, kao što je paljenje za dobivanje procesne pare ili grijanje ili za uporabu u poljoprivredi;

               iii.

               postupanju s opasnim otpadom, njegovom prikupljanju i odlaganju, kako su utvrdila odgovarajuća lokalna i državna regulatorna tijela.

      Procjena i provjera: podnositelj zahtjeva dostavlja izjavu o sukladnosti s mjerilom, zajedno s opisom postupaka usvojenih za gospodarenje otpadom. Prema potrebi, podnositelj zahtjeva lokalnom tijelu dostavlja odgovarajuću izjavu svake godine. Ako je gospodarenje otpadom eksternalizirano, podizvođač također dostavlja izjavu o sukladnosti s mjerilom.
   (b)   Otpadni papir
   Količina proizvedenog otpadnog papira „X” je

               Metoda tiskanja

               Najviše otpadnog papira (%)

               Ofsetni tisak iz arka

               23

               Hladni tisak, novine

               10

               Hladni tisak, obrasci

               18

               Rotacijski tisak s hladnim sušenjem (osim novina i obrazaca)

               19

               Rotacijski revijalni ofsetni tisak

               21

               Duboki tisak

               15

               Fleksografija (osim valovitog kartona)

               11

               Digitalni tisak

               10

               Ofsetni tisak

               4

               Fleksografija, valoviti karton

               17

               Sitotisak

               23

         pri čemu je:

               X

               =

               godišnja količina otpadnog papira u tonama, proizvedena tijekom tiskanja (uključujući završnu obradu) proizvoda od tiskanog papira kojem je dodijeljen znak za okoliš, podijeljena s godišnjom količinom papira koja je kupljena i upotrijebljena za proizvodnju proizvoda od tiskanog papira kojem je dodijeljen znak za okoliš.

         Ako tiskara obavlja završnu obradu u ime druge tiskare, količina otpadnog papira proizvedenog u tom procesu ne uključuje se u izračun „X”.
   Ako su postupci završne obrade eksternalizirani drugom trgovačkom društvu, količina otpadnog papira nastalog u eksternalizaciji izračunava se i uključuje u izračun „X”.

      Procjena i provjera: podnositelj zahtjeva dostavlja opis izračuna količine tiskanog papira, zajedno s izjavom izvođača koji prikuplja otpadni papir iz tiskare. Dostavljaju se uvjeti eksternalizacije i izračuni količina otpadnog papira uključenog u postupke završne obrade. Razdoblje za izračune temelji se na proizvodnji tijekom 12 mjeseci. U slučaju novog ili obnovljenog postrojenja za proizvodnju, izračuni se temelje na najmanje tri mjeseca reprezentativnog rada postrojenja.

      Mjerilo 6. –   Korištenje energije

   Tiskara utvrđuje registar svih uređaja koji troše energiju (uključujući strojeve, rasvjetu, klimatizaciju, hlađenje) i program koji se sastoji od mjera za poboljšanje energetske učinkovitosti.

      Procjena i provjera: podnositelj zahtjeva dostavlja registar uređaja koji troše energiju zajedno s programom za poboljšanje energetske učinkovitosti.

      Mjerilo 7. –   Osposobljavanje

   Svim članovima osoblja koji sudjeluju u svakodnevnom radu prenosi se znanje potrebno kako bi se osiguralo ispunjavanje i stalno unapređivanje zahtjeva znaka za okoliš.

      Procjena i provjera: podnositelj zahtjeva dostavlja izjavu o sukladnosti s ovim mjerilom, zajedno s pojedinostima programa osposobljavanja, njegovim sadržajem i navodima koji su članovi osoblja sudjelovali u kakvom osposobljavanju i kada. Podnositelj zahtjeva nadležnom tijelu dostavlja i uzorak materijala za osposobljavanje.

      Mjerilo 8. –   Prikladnost za uporabu

   Proizvod odgovara svojoj svrsi.

      Procjena i provjera: podnositelj zahtjeva dostavlja odgovarajuću dokumentaciju u skladu s ovim mjerilom. Podnositelj zahtjeva može prema potrebi koristiti nacionalne ili komercijalne norme kako bi dokazao prikladnost za uporabu proizvoda od tiskanog papira.

      Mjerilo 9. –   Informacije na proizvodu

   Na proizvodu su navedene sljedeće informacije:

      „Molimo da prikupljate stari papir za recikliranje.”

      Procjena i provjera: podnositelj zahtjeva dostavlja uzorak pakiranja proizvoda na kojem su navedene zahtijevane informacije.

      Mjerilo 10. –   Informacije koje su navedene na znaku za okoliš EU-a

   Neobavezan dio znaka s poljem za tekst sadrži sljedeći tekst:

               —

               Ovaj se proizvod može reciklirati.

               —

               Otisnut je na papiru koji ima mali utjecaj na okoliš.

               —

               Emisije kemikalija u zrak i vodu tijekom proizvodnje papira i tiskanja ograničene su.

         Smjernice za uporabu neobaveznog znaka s poljem za tekst nalaze se u „Smjernicama za uporabu logotipa znaka za okoliš EU-a” na internetskoj stranici:
   http://ec.europa.eu/environment/ecolabel/promo/pdf/logo%20guidelines.pdf.

      Procjena i provjera: podnositelj zahtjeva dostavlja uzorak proizvoda od tiskanog papira sa znakom, zajedno s izjavom o sukladnosti s ovim mjerilom.

      (1)  SL L 212, 7.8.2001., str. 24.

      (2)  Odluka od 7. lipnja 2011. o utvrđivanju ekoloških kriterija za dodjelu znaka zaštite okoliša EU-a za papir za kopiranje i grafički papir (SL L 149, 8.6.2011., str. 12.).

      (3)  Odluka od 12. srpnja 2012. o utvrđivanju ekoloških kriterija za dodjelu znaka zaštite okoliša EU-a novinskom papiru (SL L 202, 28.7.2012., str. 26.).

      (4)  SL L 353, 31.12.2008., str. 1.

      (5)  SL L 196, 16.8.1967., str. 1.

      (6)  SL L 396, 30.12.2006., str. 1.

      (7)  Kako je predviđeno u Uredbi (EZ) br. 1272/2008.

      (8)  Kako je predviđeno u Direktivi 67/548/EEZ.

      (9)  SL L 200, 30.7.1999., str. 1.

      (10)  Procjena mogućnosti recikliranja tiskarskih proizvoda – Rezultat mogućnosti uklanjanja tinte – Priručnik za korisnike, www.paperrecovery.org, „Publikacije”.